  Майя Бывальцева Рио-де-Жанейроын Паралимпиадае пыриськыны эрикъёссэс утись спортсменъёслы Удмуртия дась юрттыны. Иворъёсъя «Удмуртия» агентстволэн корреспондентэзлы 15-тӥ гудырикошконэ со сярысь вераз элькунысь физкультурая, спортъя но егитъёсын ужан политикая министр Игорь Краснов. «Ми зэмзэ но дась асьме спортсменъёслы юрттыны, малы ке шуоно ми туж кема мынӥмы асьме велосипедистъёсын — Арсланэн, Сергеен (Гильмутдинов но Пудов - ред.) — соос Паралимпиадае шедьыны мед быгатозы шуыса, табере сыӵе учыр. Пиос судъёсты ортчизы ни, озьы ик мельдоний пумысен. Солэн вирын бервылыз туж пичи, со спортын азинсконъёс вылын нокызьы уг шӧдӥськы», — пусйиз министр. Солэн верамезъя, али улосвыллэсь ватсаса юрттэт кулэ ӧвӧл. Апелляция быдэс Россилэсь мынӥз, со бордын устоосыз юристъёс ужало. Озьы ик Игорь Краснов пусйиз, спортсменъёслэн-паралимпиецъёслэн мукетъёсызлэсь тросгес саклык но гажан басьтыны эрикрадзы вань. Тодэ вайытом, Федераци Кенешын Ханты-Манси автоном округлэсь сенатор Эдуард Исаков кӧня ке нунал азьвыл вераз вал, Россиысь паралимпиецъёслэн куриськонзылы дурбасьтыны дась кунысь ньылез улосвылъёс — Москва, Тула улосвыл, Ханты-Манси автоном округ но Удмуртия. Россилэсь быдэс сборнойзэ Паралимпиадалэсь палэнтӥзы шуыса тодмо луиз 8-тӥ гудырикошконэ. Ӵошатсконъёс ортчозы Бразилиын 7–18 куарусёнэ. Отчы мыны кулэ вал Удмуртиысь велосипедистъёс Арслан Гильмутдинов но Сергей Пудов, озьы ик ӝӧквыл теннисэн шудӥсь Надежда Пушпашева. Паралимпи комитетлэсь пуктэтсэ палэнтыны курыса, Россиысь Паралимпи комитет Спортъя арбитраж судэ вазиськиз. Солэн пумкылэз тодмо луоз 21-тӥ гудырикошконэ. Тегъёс: Спорт Удмуртия Россия Паралимпиада Рио-де-Жанейро  